b'\n_START_ARTICLE_\nThe Fat Spy\n_START_SECTION_\nHandling\n_START_PARAGRAPH_\nEn gruppe ten\xc3\xa5ringer reiser til en liten \xc3\xb8y utenfor Florida p\xc3\xa5 jakt etter en sunken skatt. P\xc3\xa5 samme \xc3\xb8yen befinner ogs\xc3\xa5 Irving Gonjular seg. Han har f\xc3\xa5tt i oppdrag av kosmetikkprodusenten Wellington \xc3\xa5 finne ungdomskilden. Da Wellington f\xc3\xa5r vite at ten\xc3\xa5ringene har ankommet \xc3\xb8nsker han \xc3\xa5 f\xc3\xa5 dem bort fra \xc3\xb8yen. Han sender datteren sin, Junior, for \xc3\xa5 assistere Irving med dette. Hun er sv\xc3\xa6rt forelsket i Irving, men han er mest opptatt av blomster og sykkelen sin._NEWLINE_Wellingtons konkurrent, kosmetikkprodusenten Camille Salamander, \xc3\xb8nsker ogs\xc3\xa5 \xc3\xa5 finne ungdomskilden. Hun samarbeider med Irvings tvillingbror, Herman Gonjular, som jobber for Wellington, for \xc3\xa5 oppn\xc3\xa5 dette. De to sniker seg inn i Wellington-bygget, og finner ut at ungdomskilden er to svarte roser. Junior tar dem p\xc3\xa5 fersken og f\xc3\xa5r dermed ogs\xc3\xa5 vite det. Camille og Herman legger en plan for \xc3\xa5 \xc3\xb8delegge Wellington-bygget, mens Junior befinner seg inni det, men mislykkes._NEWLINE_I mellomtiden har Irving funnet rosene, mens han ventet p\xc3\xa5 Junior. Han plukket med seg den ene for \xc3\xa5 ha som pynt p\xc3\xa5 jakken sin. Da Camille og Herman til slutt finner ungdomskilden er det derfor bare \xc3\xa9n rose igjen, og de spiser den. En stund senere finner Junior og Irving dem og oppdager at de er blitt forvandlet til sm\xc3\xa5 barn. Junior mener at den siste rosen b\xc3\xb8r g\xc3\xa5 til noen som virkelig trenger den, og hun og Irving gir den derfor til en gammel mann og kvinne. Da de snur seg har de blitt unge igjen, og mannen presenterer seg som Ponce de Le\xc3\xb3n.\n_START_SECTION_\nBakgrunn og produksjon\n_START_PARAGRAPH_\nFilmen ble spilt inn i Cape Coral i Florida.\n_START_SECTION_\nMottakelse\n_START_PARAGRAPH_\nLos Angeles Herald-Examiner slaktet filmen og mente at den var bortkastet b\xc3\xa5de n\xc3\xa5r det gjaldt tid og talent. Filmen ble i 2004 inkludert i dokumentaren The 50 Worst Movies Ever Made.'